
Kis- és nagytestű kutyák a rendőrség szolgálatában; avagy szakmai szempontok kontra gazdasági optimalizáció és pénzügyi hatékonyság

Kulcsszavak: rendőrség; szolgálati kutya; kistestű kutya; kábítószer-kereső; robbanóanyag-kereső
A dolgozat megírására és a témával kapcsolatos kutatás megvalósítására az indított, hogy megvizsgáljam annak a szakmai körökben felvetődött gondolatnak a tényszerűségét: miszerint a kistestű szolgálati kutyák rendőrségi szolgálatban történő alkalmazása gazdasági és pénzügyi szempontokból hatékonyabb a nagytestű szolgálati kutyák alkalmazásához képest. Azt vizsgálom, hogy a kistestű kutyafajták méretükből adódóan könnyebben hozzáférnek bizonyos területekhez a kereső munka során, illetve az ilyen fajták alkalmazása gazdasági szempontból is előnyös a rendőrség számára, különösen takarmányozás, állatorvosi ellátás és szállítás szempontjából. Dolgozatomban összehasonlítom ezeknek a költségeit a kis-és nagytestű kutyák tekintetében, az országban, a rendőrség állományában lévő robbanóanyag- és kábítószer-kereső szolgálati kutyák ellátására fordított ellátmány összegeivel számolva. Kutatásom során olyan adatgyűjtési módszereket alkalmaztam, mint dokumentumelemzés, interjúkészítés a Dunakeszi Rendőrségi Oktatási és Kiképző Központ Kutyavezető- képző és Állatfelügyeleti Főosztály kutyakiképzőivel, illetve saját kísérletet is végeztem. Csivava fajtájú, három éves, szuka kutyámat készítettem fel a kereső-munka alapjaira. Mindent összevetve megállapítható, hogy a kistestű szolgálati kutyák takarmányozása, szállítása, bizonyos állatorvosi kezelések és felszerelések kedvezőbbek pénzügyi szempontból, mint a nagytestű fajták esetében. Viszont elmondható, hogy tapasztalt kutyavezetőt, képzésük során pedig nagyobb figyelmet és szakértelmet igényelnek, mint például egy német- vagy belga juhászkutya.



